Задава се шестото издание на ежегодния фестивал Artmospheric. Поредната среща на артисти, меломани и любители на алтернативна културa предстои от 13-и до 16-и юли в познатата старопланинска местност над хижа Тръстена.

Тридневна панорамна обиколка из света на атмосферната електронна музика започва в петъчния следобед. За нея, с помощта на кристално чиста Funktion-One звукова система, ще се погрижат редица български и чуждестранни проекти и изпълнители, сред които дългоочаквания у нас psy-ambient пионер Aes Dana (Fr) и италианския експериментатор Brando Lupi (It), гостувал на Artmospheric и през миналата година, като списъкът с потвърдени гости постепенно ще се обновява с наближаването на фестивала.

Традиционно музикалната програма ще бъде съпътствана от множество полезни лекции и работилници, предимно в сферата на екология и устойчиво развитие; прожекции, перформанси и инсталации, както и други дейности в различните зони на фестивалното селце като горска читалня, зона за йога и масаж и др.

Предпродажбата на билети стартира на 3-и април в мрежата на Eventim. Цената на билета през април е 30лв, от 1-и май - 40, а входът на място ще струва 50лв.

За последни новини и всичко, свързано с фестивала, следете artmospheric.org.